钦定古今图书集成/明伦汇编/宫闱典/第115卷 > 李处耘
## 钦定古今图书集成/明伦汇编/宫闱典/第115卷 > 李处耘

按《宋史》本传：“处耘，潞州上党人。父肇，仕后唐，历军校，
至检校司徒。从讨王都定州，契丹来援，唐师不利，肇
力战死之。晋末，处耘尚幼，随兄处畴至京师，遇张彦
泽斩关而入，纵士卒剽略。处耘年犹未冠，独当里门，
射杀十数人，众无敢当者。会暮夜逐退，迨晓复斗，又
杀数人，斗未解。有所亲握兵，闻难来赴，遂得释，里中”
人赖之。汉初，折从阮帅府州，召置门下，委以军务。从
阮后历邓、滑、陕、邠四节度，处耘皆从之。在新平日，折
氏甥诣阙，诬告处耘之罪，周祖信之，黜为宜禄镇将。
从阮表雪其冤，诏复隶麾下。显德中，从阮遗表，称处
耘可用。会李继勋镇河阳，诏署以右职，继勋初不为
礼，因会将吏宴射，处耘连四发中的，继勋大奇之，令
升堂拜母，稍委郡务，俾掌河津。处耘白继勋曰：“此津
往来者惧有奸焉，不可不察也。”居数月，果得契丹谍
者，索之，有与西川、江南蜡书，即遣处耘部送阙下。太
祖时领殿前亲军，继勋罢镇，世宗以处耘隶太祖帐
下，补都押衙。会太祖出征，驻军陈桥，处耘见军中谋
欲推戴，遽白太宗，与王彦昇谋，召马仁瑀、李汉超等
定议，始入白太祖，太祖拒之。俄而诸军大噪，入驿门，
太祖不能却。处耘临机决事，谋无不中，太祖嘉之，授
客省使，兼枢密承旨、右卫将军。从平泽、潞，迁羽林大
将军、宣徽北院使。讨李重进，为行营兵马都监。贼平，
以处耘知扬州。大兵之后，境内凋弊，处耘勤于绥抚，
奏减城中居民屋税，民皆悦服。建隆三年，诏归京师，
老幼遮道涕泣，累日不得去。拜宣徽南院使，兼枢密
副使，赐甲第一区。朗州军乱，诏慕容延钊率师讨之，
以处耘为都监。入辞，帝亲授方略，令会兵汉上。先是，
朝廷遣内酒坊副使卢怀忠使荆南，觇势强弱。使还，
具言可取之状，遂命处耘图之。处耘至襄州，先遣阁
门使丁德裕假道荆南，请具薪水给军。荆民辞以民
庶恐惧，愿供刍饩于百里外。处耘又遣德裕谕之，乃
听命。遂令军中曰：“入江陵城，有不由路及擅入民舍
者斩！”师次荆门，高继冲遣其叔保寅及军牧梁延嗣
奉牛酒犒师，且来觇也。处耘待之有加，谕令翌日先
还。延嗣大喜，令报继冲以无虞。荆门距江陵百馀里，
是夕，召保寅等饮宴延钊之帐，处耘密遣轻骑数千，
倍道前进。继冲但俟保寅、延嗣之还，遽闻大军奄至，
即惶怖出迎，遇处耘于江陵北十五里。处耘揖继冲，
令待延钊，遂率亲兵先入，登北门。比继冲还，则兵已
分据城中，荆人束手听命。即调发江陵卒万馀人，并
其师晨夜趋朗州。又先遣别将分麾下及江陵兵趋
岳州，大破贼于三江口，获船七百馀艘，斩首四千级。
又遇贼帅张从富于澧江，击败之，逐北至敖山砦，贼
弃砦走，俘获甚众。处耘释所俘体肥者数十人，令左
右分啖之，黥其少健者，令先入朗州。会暮，宿砦中。迟
明，延钊大军继至，黥者先入城，言“被擒者悉为大军
所啖”，朗人大惧，纵火焚城而溃。会朗帅周保权年尚
幼，为大将汪端却，匿于江南砦僧寺中。处耘遣麾下将田守奇帅师渡江，获之，遂入潭州，尽得荆、湖之地。
初，师至襄州，衢肆鬻饼者率减少，倍取军人之直，处
耘捕得其尤者二人送延钊，延钊怒不受，往复三四，
处耘遂命斩于市以徇。延钊所部少校司义，舍于荆
州客将王氏家，使酒凶恣。王氏愬于处耘，处耘召义
呵责，义又谮处耘于延钊。至白湖，处耘望见军人入
民舍，良久，舍中人大呼求救，遣捕之，即延钊圉人也，
乃鞭其背，延钊怒，斩之。由是大不协，更相论奏。朝议
以延钊宿将，贳其过，谪处耘为淄州刺史。处耘惧，不
敢自明。在州数年，乾德四年卒，年四十七。废朝，赠宣
德军节度、检校太傅，赐地葬于洛阳偏桥村。处耘有
度量，善谈当世之务，居常以功名为己任。荆湖之役，
处耘以近臣护军，自以受太祖之遇，思有以报，故临
事专制，不顾群议，遂至于贬，后太祖颇追念之。及开
宝中，为太宗纳其次女为妃，即明德皇后也。子继隆、
继和，自有传；继恂，官至洛苑使、顺州刺史，赠左神武
大将军；继恂子昭逊，为供备库使。处畴，官至作坊使。
子继凝。